Ақан  Жүнісов, М.Қозыбаев атындағы СҚМУ-дің оқытушысы,
ауыл шаруашылығы ғылымдарының кандидаты.
 
Құстың да табысы көл-көсір 
 
 Бүгінде елді мекендерде қосалқы шаруашылықтарда мал бағып, құс өсіру күнкөріс пен табыс көзі болып саналады. Солардың ішінде құс шаруашылығы қарқынды дамуда. Бұл бағытта өңіріміздегі ірі өнеркәсіптік құс фермаларының үй жағдайында құс өсірушілерді балапан және жұмыртқамен қамтамасыз етуге үлкен көмек көрсетіп отырғанын айта кеткен жөн.
Азық-түлік қауіпсіздігінің осы тұсына сараптама жасар болсақ, өңірімізде жұмыртқа мен құс етіне деген сұраныстың әлі де қанағаттандырылмай отырғандығын аңғаруға болады. Сырттан келетін құс еті өнімдерінің пайыздық көрсеткіші жоғары. Осызаманғы тамақтану ғылымының есебі бойынша ағзаның дұрыс дамуы үшін бір адам жылына 360 жұмыртқа, 16-20 килограмм құс етін тұтынуы керек. 
Құс шаруашылығы жоғары өнімді сала болып есептеледі. Ол бұрыннан қалыптасқан кәсіптердің бірі. Құстар ғасырлар бойы ет пен жұмыртқа, қауырсыны мен мамығы үшін өсіріліп келді. Бүгін де сол үдеріс жалғасып, өндіріс жылдан-жылға ұлғаюда.
Аспаздар құстың еті мен майлы бауырын жоғары бағалайды. Семіз құс тағамның дәмін келтіріп, құнарын арттыратыны белгілі. Құстардың ұшаларында майдан басқа 63-68 пайыз протеин, 17 пайыз шамасында ақуыз болады. Мөлшермен азықтандыру арқылы құстың ішкі және тері асты майларының мөлшерін бақылап отыруға мүмкіндік бар. Қаз майында холестерин аз, тез сіңімді қасиеттері бар май қышқылдары көп. Қаз майы консерві мен кондитер өндірісінде, аспаздықта, косметика мен фармакологияда кеңінен қолданылады, сондай-ақ, фармацевтика өндірісінде де пайдалы.
Қаздың бауырын майлы ету үшін бордақылап, бағасын арттыруға болады. Өткен ғасырдың 60-шы жылдары бұл үдеріс Франция мен Венгрияда қатты дамыған. Олар қаз бен үйрек бауырынан дәмді, қоректік қасиеті мол консервілер мен паштеттер дайындап, шетел нарығын жаулап алды. Француздар әлі күнге дейін аталмыш тағамдарды қадірлі ас ретінде бағалайды.
Құстың қауырсыны мен мамығы көрпе-жастық, төсек, балалар және спорттық киімдер тігу үшін таптырмас материал екендігін баршамыз білеміз. Қауырсын мен мамықтың төзімділігі, жылу тартқыштығы, тез дымқылданбайтыны бұрыннан мәлім. Бүгінде құс мамығының орнына жаңа материалдар қолдануға ұмтылушылық байқалады. Алайда, олардың бірде-бірі құс мамығын алмастыра алмайды. Мәселен, мамықтың ылғал тартқыштығында үлкен мән бар. Адам денесінен ұйқы кезінде бөлінген су буларын мамық өзіне сіңіріп алады да, ауаның ылғалдылығы төмендеген кезде қайта бөліп шығарады. Оның осы қасиеттері адамның жайлы ұйықтауына мүмкіндік береді.
Құс шаруашылығына қызығушылық танытқандар олардың төмендегідей биологиялық ерекшеліктеріне мән бергені жөн. Құстың балапаны тез өседі. Жеті апталығында қаздың сары ауыз балапаны 4,2-4,6 килограмға дейін, үйректің балапаны 2,2-3,0 килограмға дейін, бройлерлік тауықтың балапаны 1,5-1,7 килограмға дейін салмақ қосады. Бордақылау кезеңінде тірідей салмақтың 1 килограмдық өсімі үшін қазға 2,3-3,3 килограмм, үйрекке 2,9-3,2 килограмм, бройлерге 2,0-2,3 килограмм, күрке-тауыққа 2,6-3,0 килограмм аралығында жемазық жұмсалады. Балапан кезінде болмаса, құс жайлы қорақопсы таңдамайтын, ортаға тез бейімделгіш құс. Сондай-ақ, үй құстарын өсірушілерге қойылатын бірқатар талаптар бар. Құстарды көк азықпен қоректендірген немесе жайылымға жіберген дұрыс. Ұрықтану қабілеттілігін арттыру үшін оларды суға жиі шомылдырған жөн. Құс өсірушілер мол ет пен жұмыртқаны көп алу үшін тұқымын асылдандырып отыруға тиіс. Кәрі мекиендерді жастарымен алмастыру керектігін естен шығармаған абзал. 
Құс шаруашылығы – ет өндірудегі маңызды резервтердің бірі. Жеке және фермерлік шаруашылықтардың іс-тәжірибесіне қарап, өңірімізде мал шаруашылығы, оның ішінде құс өсіру жылдан-жылға ұлғайып келе жатқандығын аңғарамыз. Өңіріміздің климаттық жағдайы құстардың біраз түрін өсіруге мүмкіндік береді. Қазіргі таңда облыстың ірі шаруашылықтары итальяндық ақ қаз тұқымын көп таратуда. Бұл тұқымның аталықтарының тірідей салмағы 6,5-7 килограмға, аналықтары 5,7-6 килограмға дейін жетеді. Аналықтары айына 45-50 жұмыртқа салады. Аналық қаздардың ұя басу қабілеттері өте жоғары.
Солтүстікқазақстандықтар үйректі таңдағанда “Пекин” тұқымына басымдық береді. Бұл тұқымның балапандары тез жетіледі, төзімді және жақсы жұмыртқалайды. Сонымен қатар, облыстың мал және өсімдік шаруашылығы ғылыми-зерттеу институты мен Бескөл құс фабрикасының бірлескен будандастыру жұмыстарының нәтижесінде “Бескөл түрлі түсті үйрегі” және “Қызылжар кросс” үйрегі пайда болды. Қазір бұл үйректерге сұраныс зор
Құсты күтіп өсіру оңай шаруа емес. Дегенмен, еңбектің, төзімділіктің, біліктіліктің арқасында бұл шаруаны еңсеруге болады. Үй шаруашылығында құс өсіретін әр отбасы сапалы да экологиялық таза өнімді пайдаланумен бірге қосымша табыс та таба алады. 

